Kvalitnú hraciu deku pre bábätko spoznáte podľa materiálov, z ktorých je vyrobená. Tie by mali byť príjemné na dotyk, aby sa bábätko na deke cítilo pohodlne a v neposlednom rade musia byť zdravotne vyhovujúce. Je vhodné, ak sa materiály jednoducho čistia vlhkou handričkou, prípadne je deku možné prať v práčke. Kvalitnú deku spoznáte aj podľa výborného šitia a oblúkov hrazdy, ktoré musia držať pevne na svojom mieste. Oblúky hrazdičky sa nesmú odpojiť ani vtedy, ak bábätko k sebe prudko pritiahne niektorú zo zavesených hračiek. Ďalej sledujte miesto ukotvenia, ktoré má byť kvôli bezpečnosti prekryté látkou. Kvalitná hracia deka má množstvo rozličných hračiek, bezpečnostné mantinely alebo vyvýšené okraje a je rozvrhnutá do niekoľkých farebných zón, aby pútala pozornosť dieťaťa čo najdlhšie. Svetelné a zvukové prvky by sa mali dať regulovať alebo úplne vypnúť v prípade potreby. Oceníte, ak deku môžete jednoducho zložiť a preniesť na iné miesto.\r